Na podlagi 21. in 29. člena Zakona o lokalni samoupravi (ZLS) (Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF, 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A in 80/20 – ZIUOOPE), 19. in 32. člena Zakona o inšpekcijskem nadzoru (ZIN) (Uradni list RS, št. 43/07 – uradno prečiščeno besedilo in 40/14) in 19. člena Statuta Občine Ravne na Koroškem (Uradno glasilo slovenskih občin št. 16/2016), je Občinski svet Občine Ravne na Koroškem na \_\_\_. redni seji dne \_\_\_\_\_\_\_\_\_\_\_\_ sprejel

**O D L O K**

**o urejanju in oddaji zemljišč za potrebe vrtičkarstva**

**v Občini Ravne na Koroškem**

**I. SPLOŠNE DOLOČBE**

1. člen

(vsebina odloka)

S tem odlokom se določijo pogoji za urejanje in oddajo zemljišč v lasti Občine Ravne na Koroškem (v nadaljnjem besedilu: občina) v zakup za potrebe vrtičkarstva.

2. člen

(pomen izrazov)

(1) Vrtiček je površina za pridelovanje vrtnin in gojenje okrasnih rastlin za lastne potrebe.

(2) Vrtičkarstvo je prostočasna dejavnost, ki vključuje pridelovanje vrtnin in gojenje okrasnih rastlin za lastne potrebe in se izvaja na posebej za tako dejavnost urejenih površinah.

**II. UREJANJE OBMOČIJ VRTIČKOV**

3. člen

(območja vrtičkov)

(1) Območja in velikost vrtičkov ter drugi prostorski izvedbeni pogoji, so podrobneje opredeljeni v pravilnikih, ki urejajo posamezna območja vrtičkov v občini.

(2) Del posameznega območja vrtičkov se lahko uredi za osebe z gibalnimi oviranostmi.

4. člen

(urejenost)

Ureditev posameznega območja vrtičkov se izvede skladno s pogoji določenimi v prostorskih aktih občine in v pravilniku.

**III. UPRAVLJAVEC OBMOČIJ**

5. člen

(upravljavec)

(1) Upravljavec območij vrtičkov, na katerih občina odda v zakup posamezne vrtičke, je občinska uprava.

(2) Dela za potrebe rednega vzdrževanja in razdeljevanja obratovalnih stroškov ter stroškov rednega vzdrževanja se lahko oddajo zunanjemu izvajalcu.

**IV. ODDAJA VRTIČKOV**

6. člen

(postopek oddaje)

(1) Občina Ravne na Koroškem odda posamezen vrtiček z javnim zbiranjem ponudb ali z neposredno pogodbo v skladu s tem odlokom, ob uporabi predpisov, ki urejajo ravnanje s stvarnim premoženjem občin.

(2) Zakupnik posameznega vrtička je lahko le fizična oseba, s prebivališčem na območju Občine Ravne na Koroškem, ki ni lastnik zemljišča, primernega za pridelavo vrtnin in gojenje okrasnih rastlin.

(3) Z javnim zbiranjem ponudb se odda posamezni vrtiček, kadar občina oddaja na novo urejeno območje. Občina na svoji spletni strani objavi razpis o javnem zbiranju ponudb za oddajo vrtičkov v zakup.

(4) Z neposredno pogodbo se odda posamezni vrtiček znotraj območja, za katerega preneha zakupno razmerje, in sicer, prvemu čakajočemu kandidatu na seznamu ponudnikov za sklenitev zakupne pogodbe za posamezno območje, ki ga vodi pristojni organ na podlagi prejetih ponudb.

(5) Za dele vrtičkov, ki se uredijo za osebe z gibalnimi oviranostmi, se vodi ločen seznam ponudnikov. V primeru, da deli vrtičkov, namenjeni osebam z gibalnimi oviranostmi niso dani v zakup, se jih lahko odda v zakup ostalim ponudnikom iz čakalnega seznama.

(6) Merila, na podlagi katerih se sestavi prednostna lista ponudnikov, se določijo s pravilnikom.

(7) Občina Ravne na Koroškem lahko odkloni oddajo v zakup vrtička v primeru, če je ponudnik že imel vrtiček v zakupu, pa mu je občina zaradi kršitev pogodbenih določil odpovedala pogodbo.

(8) Posameznega vrtička iz tretjega in četrtega odstavka tega člena ni dovoljeno oddati v podzakup.

7. člen

(pogodba)

(1) Medsebojne obveznosti med občino in zakupnikom vrtička se uredijo s pogodbo.

(2) Šteje se, da je ponudnik odstopil od svoje ponudbe, če v petnajstih (15) dneh od prejema obvestila o sklenitvi pogodbe ne podpiše pogodbe z občino.

(3) Občina lahko začeti postopek oddaje vrtička ustavi kadarkoli do sklenitve pravnega posla brez obrazložitve in brez odškodninske odgovornosti.

8. člen

(zakupnina in stroški)

(1) Zakupnik plačuje zakupnino letno vnaprej, ostale stroške pa polletno za nazaj. V primeru, da zakupnik sklene pogodbo po 1. juniju, se mu zakupnina sorazmerno zmanjša.

(2) Poleg zakupnine je zakupnik dolžan, glede na velikost in opremljenost vrtičkarskega območja, plačevati tudi sorazmeren del obratovalnih stroškov in stroškov rednih vzdrževalnih del ter stroške zunanjega izvajalca iz drugega odstavka 5. člena tega odloka.

9. člen

(prenehanje pogodbe)

(1) Zakupna pogodba preneha:

* na podlagi odpovedi pogodbe s strani občine ali zakupnika,
* v primeru smrti zakupnika.

(2) Občina lahko odpove zakupno pogodbo in zahteva odstranitev vrtnin in okrasnih rastlin ter izpraznitev objektov, ki jih je postavila občina, ne glede na pogodbene določbe o trajanju zakupa vrtička, če:

* zakupnik kljub opominu pristojnega organa uporablja vrtiček in objekte v nasprotju z zakupno pogodbo ali njenim namenom,
* če zakupnik obdeluje zemljišče v nasprotju z zakupno pogodbo,
* če zakupnik uporablja sredstva za varstvo in gnojenje rastlin v nasprotju z zakupno pogodbo,
* je zakupnik v zamudi s plačilom zakupnine oziroma s plačilom ostalih pogodbeno dogovorjenih obveznosti in jih ne plača niti v roku petnajst (15) dni od prejema opomina pristojnega organa,
* zakupnik vrtička ne uporablja,
* zakupnik odda vrtiček v podzakup ali drugačno uporabo,
* zakupnik oziroma njegov zakonski ali zunajzakonski partner postane lastnik zemljišča primernega za pridelavo vrtnin,
* zakupnik nima več stalnega bivališča na območju občine,
* občina potrebuje zemljišče, na katerem je vrtiček, za druge namene v skladu s prostorskimi akti občine.

(3) V primerih iz prve do osme alineje drugega odstavka tega člena občina odpove zakupno pogodbo ob vsakem času in brez odpovednega roka.

(4) V primeru iz devete alineje drugega odstavka tega člena se zakupna pogodba razveže z odpovednim rokom šest (6) mesecev, da zakupnik lahko odstrani vrtnine, sadno drevje in okrasne rastline z vrtička. Za poškodovane in uničene vrtnine, sadno drevje in okrasne rastline, ki jih zakupnik v odpovednem roku ne odstrani, zakupniku ne pripada odškodnina.

(5) Če mora v primeru iz devete alineje drugega odstavka tega člena zakupnik vrniti zemljišče pred iztekom dobe, za katero je plačal zakupnino, je upravičen do sorazmernega dela plačila. V drugih primerih iz drugega odstavka tega člena zakupnik do povračila ni upravičen.

**V. RABA IN VZDRŽEVANJE VRTIČKOV**

10. člen

(raba vrtičkov)

(1) Zakupnik mora obdelovati vrtiček kot dober gospodar in ves čas skrbeti za njegov urejen videz.

(2) Na vrtičkih je dovoljena pridelava vrtnin ter gojenje okrasnih rastlin izključno za lastne potrebe.

(3) Na vrtičkih ni dovoljena reja, paša in prosto gibanje domačih živali.

(4) Na vrtičkih ni dovoljeno postavljati kakršnihkoli objektov, toplih gred ipd.

11. člen

(sredstva za varstvo in gnojenje rastlin)

(1) Na vrtičkih se smejo uporabljati le sredstva za varstvo in gnojenje rastlin, ki jih predpisi dovoljujejo za ekološko pridelavo.

(2) Na vrtičkih ni dovoljeno uporabljati gnojnice in grezničnih gošč ter neuležanega gnoja ali drugih odpadkov izrazito neprijetnega in obstojnega vonja.

(3) Zakupnik je dolžan ob vsakem času dopustiti vzorčenje tal in rastlin, zaradi nadzora uporabe sredstev za varstvo in gnojenje rastlin.

12. člen

(ravnanje z odpadki)

(1) Odpadke, ki jih ni možno kompostirati ali drugače uporabiti na vrtičku, je zakupnik dolžan odstraniti s svojega vrtička takoj po nastanku.

(2) Na vrtičkih se ne sme kuriti rastlinskih ostankov in drugih odpadkov.

**VI. IZVAJANJE OZAVEŠČANJA IN IZOBRAŽEVANJA**

13. člen

(ozaveščanje in izobraževanje)

(1) Občina lahko na območju vrtičkov izvaja ali zagotavlja izvajanje aktivnosti ozaveščanja in izobraževanja prebivalcev občine, o pridelavi kmetijskih rastlin, samooskrbi, biodiverziteti ipd.

(2) Del vrtičkarskega območja se lahko uredi za izvajanje navedenih aktivnosti.

**VII. NADZOR**

14. člen

(izvajanje nadzora)

Nadzor nad ravnanji zakupnikov na vrtičkih na podlagi pravilnika in zakupnih pogodb opravlja pristojni organ.

**VIII. KONČNE DOLOČBE**

15. člen

(subsidiarna uporaba)

Za vsa vprašanja, ki niso urejena s tem odlokom, se uporabljajo predpisi, ki urejajo ravnanje s stvarnim premoženjem samoupravnih lokalnih skupnosti ter drugi veljavni predpisi.

16. člen

(veljavnost odloka)

Ta odlok začne veljati 15. dan po objavi v Uradnem glasilu slovenskih občin.

Številka: 330-0002/2022-202

|  |  |
| --- | --- |
| Ravne na Koroškem, dne \_\_\_\_\_\_\_\_\_\_\_\_\_\_\_\_ | Občina Ravne na Koroškem  dr. Tomaž ROŽEN  župan |